Benvolgudes famílies,

Els telèfons mòbils s’han convertit en un bon instrument tecnològic, que els centres no rebutgem. La utilització pedagògica del mòbil com a càmera fotogràfica, com a eina de consulta o simplement com una tecnologia a conèixer i estudiar, és habitual als centres de secundària.

Però l’ús no regulat del telèfon mòbil crea una sèrie de problemes als centres educatius.

Problemes personals:

* Hi ha alumnes amb pèrdua d’atenció a les classes per utilització del mòbil.
* A les hores lliures (pati, menjadors..) el mòbil suposa una pèrdua de sociabilitat entre els alumnes, i aquest és un valor que volem potenciar en els centres.
* A més, les fotografies no desitjades i els comentaris despectius o provocadors a les xarxes són font d’una bona part dels conflictes als centres i a fora.

Problemes tècnics:

* Saturació de les xarxes WIFI dels centres a causa de l’ús massiu dels telèfons mòbils. Això dificulta el desenvolupament de les classes i el funcionament de tota la informàtica educativa.

A més els centres ofereixen la possibilitat, en cas de necessitat, de fer i rebre trucades externes des del telèfon de consergeria, per la qual cosa no cal utilitzar els mòbils.

És per tot això que hem decidit organitzar i reglamentar l’ús del mòbil a l’ institut. Aquesta normativa és comuna a tots els centres de secundària públics i concertats de la ciutat de Girona. També s’aplicarà en qualsevol de les activitats que es duguin a terme en horari lectiu encara que tinguin lloc fora del centre: sortides, visites, conferències, etc. D’altra banda el centre no es fa responsable en cap cas de la sostracció, pèrdua o deteriorament d’aquests aparells.

**REGLAMENT**

* Es prohibeix l’ús del mòbil dins del recinte del centre: aules, pati, menjador... a tots els alumnes, excepte amb autorització expressa del professor per a usos didàctics.
* El mòbil no es pot fer present, ni visible ni audible, encara que sigui per utilitzar alguna de les seves aplicacions. Cal apagar el mòbil en entrar a l’institut.
* Si un alumne incompleix aquesta normativa se li retindrà el telèfon mòbil durant una setmana. Recomanem que l’alumne retiri la targeta del mòbil per evitar problemes de confidencialitat de dades.
* En cas que l’alumne sigui menor d’edat, per retornar-l’hi caldrà una entrevista personal o per telèfon amb la família, en la qual se li recordarà la reglamentació i es demanarà la seva col·laboració perquè no es repeteixi el fet.
* Igualment es farà una reflexió i advertiment al mateix alumne per part del tutor o la Junta Directiva.
* Si hi ha reincidència al centre, augmentarà el nombre de dies de retenció: des d’un mes fins a final de curs.

La Direcció

Girona, 12 de setembre de 2018

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

En/Na \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, pare/mare/tutor/a de l’alumne/a \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, del grup\_\_\_\_\_\_\_\_\_\_\_\_\_, estic assabentat/ada de la prohibició de l’ús del telèfon mòbil a l’institut.

Signatura